১৭ জুন: রাশিয়া বিশ্বকাপের অন্যতম ফেভারিট মনে করা হচ্ছিল ব্রাজিলকে। অথচ প্রথম ম্যাচেই সুইৎজারল্যান্ডের উজ্জ্বীবিত ফুটবলের সামনে আটকে গেল পাঁচবারের বিশ্বজয়ীরা। ফিলিপ কউচিনহোর গোলে এগিয়ে যাওয়ার পরেও শেষ পর্যন্ত ১-১ গোলে ড্র হল ম্যাচ। নিষ্প্রভ থাকলেন নেমারও।
ক্রিশ্চিয়ানো রোনাল্ডো দুরন্ত হ্যাটট্রিক করেও পর্তুগালকে প্রথম ম্যাচে জেতাতে পারেননি। লিওনেল মেসি ব্যর্থ হয়েছিলেন প্রথম ম্যাচে। পারলেন না নেমারও। সুইৎজারল্যান্ডের রক্ষণে বারবার আটকে পড়লেন ব্রাজিলের আক্রমণভাগের সেরা স্তম্ভ। ১৯৭৮ সালে বিশ্বকাপের প্রথম ম্যাচে ব্রাজিল আটকে গিয়েছিল সুইডেনের কাছে। তারপর টানা ন’টি বিশ্বকাপে জয় দিয়েই অভিযান শুরু হয়েছিল। চল্লিশ বছর পর ফের প্রথম ম্যাচেই হোঁচট খেতে হল। ম্যাচের ২০ মিনিটে দুরন্ত গোল করে ব্রাজিলকে এগিয়ে দিয়েছিলেন কউচিনহো। ৭৭ মিনিটের মাথায় কর্ণার থেকে হেডে গোল করে সমতা ফেরান স্টিভেন জুবার।